Source: https://accace.sk/ako-zdanit-prijem-z-obchodovania-s-kryptomenami-accace-v-etrend/
Timestamp: 2018-05-25 18:15:49+00:00

Document:
Ako zdaneniť príjem z obchodovania s kryptomenami | Accace Slovakia
Som fyzická osoba, ktorá pracuje na trvalý pracovný pomer. Pred pár mesiacmi som začal obchodovať s virtuálnymi menami. Ich definícia je ale podľa legislatívy dosť nejasná. Napriek tomu by som chcel odviesť daň z príjmov, ktoré som získal obchodovaním s kryptomenami. Ako môžem vykázať tento zisk? Ako treba dokladovať tento príjem?
Keďže som obchodoval viacerými kryptomenami na rôznych portáloch, nemám presnú evidenciu toho, čo som predal, kedy a za koľko. Jediný môj doklad, ktorý viem predložiť, je suma peňazí, ktorú som poslal na zahraničný účet ako vklad, a následne sumu, ktorú som z daného účtu obdržal ako výber (vyplatený zisk). Tým pádom mám príjem a zisk, z čoho sa dá následne vypočítať základ dane. Je to postačujúce na zdokladovanie príjmov a výdavkov?
Zároveň som sa dočítal, že kryptomeny sa evidujú ako cenné papiere, a nie je potrebné odvádzať daň, ak doba medzi ich nadobudnutím a predajom presiahne jeden rok. Je to pravda?
V posledných dňoch v médiách zaznelo, že Ministerstvo financií Slovenskej republiky oznámilo svoj záujem o riešenie predmetnej problematiky. Na druhej strane stále treba brať do úvahy, že zdanenie bitcoinov resp. iných kryptomien je v súčasnosti stále na Slovensku dosť nejasné, keďže neexistuje presná právna úprava predmetnej problematiky (na rozdiel napr. od takého Slovinska). Preto prosím považujte nasledovné informácie skôr za môj osobný názor.
Spĺňa bitcoin podmienky meny?
Vychádzam z predpokladu, že kryptomeny (napr. ako bitcoin) v právnom zmysle nespĺňajú podmienky meny, keďže nie je mocensky ustanovená ich platnosť na určitom území a ani právny poriadok neupravuje ich obeh a ochranu. Preto si myslím, že ich nie je možné označovať za menu. Z tohto dôvodu sa aj používa označenie ako „virtuálna mena“ resp. „platidlo“.
Je rovnako potrebné odlišovať bitcoiny a ostatné elektronické platidlá od elektronických peňazí, keďže predpisy definujú elektronické peniaze ako „peňažnú hodnotu uchovávanú elektronicky vrátane magnetického záznamu“, ktorá predstavuje „záväzok vydavateľa vystavený pri prijatí peňazí na účel vykonávania platobných transakcií“. Elektronické peniaze pritom prijímajú aj iné právnické alebo fyzické osoby ako vydavateľ elektronických peňazí.
Európska centrálna banka definuje elektronické peniaze ako platidlo, ktoré je vyjadrené aj v elektronickej podobe vždy v mene príslušného štátu. Napriek tomu, že kryptomeny spĺňajú niektoré prvky tejto definície, tento popis neplatí napr. pre bitcoiny, lebo sa vyjadrujú len vo forme bitcoinov, a nemajú ani povahu finančného nástroja. Zákon o cenných papieroch a investičných službách všetky finančné nástroje taxatívne vymenúva, pričom napr. bitcoiny nie je možné zaradiť k žiadnemu uvedenému finančnému nástroju, ani v prípade použitia extenzívneho výkladu.
Vo svete sa napr. bitcoiny považujú za istú formu investície podobnej striebru, zlatu, atď. Berúc do úvahy vyššie uvedené, pri predaji bitcoinov príjem vzniká až v momente kedy osoba získa peniaze tzv. núteným obehom, napr. meny ako je EUR, USD, CZK a ďalšie.
Je možné kryptomeny považovať za cenný papier?
Vyššie uvedené odpovedá aj na otázku, či je možné kryptomeny považovať za určitú formu cenného papiera. Preto považujem za irelevantné posudzovať dĺžku držby investície vo virtuálnych menách, a keďže v žiadnom prípade sa nemôže jednať o cenný papier prijatý na obchodovanie na regulovanom trhu, je zbytočné posudzovať aj účely uplatnenia oslobodenia v súlade s §9 ods. 1 písm. k) Zákona o dani z príjmov (ďalej len „ZDP“). Otázne je aj to, či je možné považovať burzy s kryptomenami za regulovaný trh.
Zaoberali sme sa aj otázkou , či je príjem z predaja bitcoinov oslobodený od dane v súlade s §9 ods.1 písm. c) ZDP. Toto ustanovenie oslobodzuje od dane príjmy z predaja hnuteľných vecí, ktoré nie sú zahrnuté do obchodného majetku daňovníka.
Upozorňujem, že slovenská právna úprava neupravuje pojem „vec“. Občiansky zákonník z roku 1950 ju definoval v právnom zmysle slova ako ovládateľný hmotný predmet a prírodnú silu, ktoré slúžia ľudskej potrebe. Mám preto zato, v prípade virtuálnych mien sa v žiadnom prípade nemôže hovoriť o ovládateľných hmotných predmetoch, keďže ich povaha je nehmotná. Zastávam teda názor, že príjem z predaja kryptomien nie je možné od dane oslobodiť.
Patrí príjem z predaja bitcoinov medzi ostatné príjmy?
Berúc do úvahy vyššie uvedené sa domnievam, že príjem z predaja napr. bitcoinov je možné považovať v súlade s §8 ZDP za tzv. explicitne neuvedený ostatný príjem. Rozumiem, že v prípade dosiahnutia príjmu z predaja bitcoinov vyjadreného v eurách, je možné za výdavok považovať výdavok na jeho dosiahnutie , t.j. jeho kúpu v mene eur, v súlade s §8 ods. 2 ZDP. Zastávam názor, že z predmetnej činnosti nie je možné dosiahnuť stratu. Straty z predaja jednej kryptomeny je možné započítať so ziskami z predaja inej kryptomeny, keďže sa stále jedná o ten istý druh príjmu.
Príjmy dosiahnuté z derivátových operácií
Stretol som sa už aj s klientmi, ktorí obchodovali kryptomeny vo forme tzv. CFD (Contract for difference) kontraktov napr. cez xtb portál. V tomto prípade sa však už jedná o príjmy z derivátových operácií. Podľa § 8 ods. 1 písm. k) ZDP príjmy z takto vykonávanej činnosti sa považujú za ostatné príjmy. Ďalej, sa do základu dane zahŕňa zdaniteľný príjem znížený o výdavky preukázateľne vynaložené na jeho dosiahnutie v súlade s § 8 ods. 2 ZDP. Na rozdiel sa neprihliada, ak výdavky spojené s jednotlivým druhom príjmu uvedeným v § 8 ods. 1 ZDP sú vyššie ako príjem.
Taktiež berte na vedomie, že pri príjmoch dosiahnutých z derivátových operácií sa za výdavky považujú poplatky a iné podobné platby súvisiace s realizáciou derivátových operácií a výdavky súvisiace s vysporiadaním týchto derivátových operácií v súlade s § 8 ods. 11 ZDP. Pri vyčíslení základu dane z príjmov z derivátových operácií spočítate na jednej strane príjmy z derivátových operácií za príslušné zdaňovacie obdobie, na druhej strane výdavky. Na rozdiel sa neprihliada, ak by boli výdavky vyššie ako príjmy.
Z pohľadu zdanenia príjmov z derivátových operácií nie je rozhodujúce, či sú vaše finančné prostriedky prevedené na váš osobný účet, alebo sú tieto finančné prostriedky uložené u brokera na obchodnom účte. Uvedené platí v prípade, ak finančné prostriedky daňovníka sú uložené na obchodnom účte u brokera v súlade s konkrétnymi obchodnými podmienkami.
Za príjem z derivátových operácií je možné považovať len príjem z uzatvorených pozícií podľa informácií Finančného riaditeľstva Slovenskej republiky. Išlo by o Váš zdaniteľný príjem z derivátových operácií rovnako len v prípade, ak by ste mali právo disponovať s finančnými prostriedkami v rámci otvorených pozícií v súlade s obchodnými podmienkami.
on 17 januára 2018, in Accace poradňa, Dane a účtovníctvo

References: §9
 §9
 §8
 §8
 § 8
 § 8
 § 8
 § 8